Žitňanská, Lucia, poslankyňa NR SR (2013-02-12):
Ďakujem pekne za slovo, pán predseda. Vážený pán predseda, vážené kolegyne, vážení kolegovia, vážený pán minister. To, čo sa tu pred chvíľou udialo, že na čom sme sa všetci dobre pobavili, že pán spravodajca si omylom zobral papiere k prvému čítaniu, a samotný fakt, že sme sa na tom všetci dobre pobavili, vlastne vyjadruje esenciu toho, do akej pozície sa dostal parlament voči vláde. Pretože nie je podstatné, či tu teraz rozhodujeme o nejakom skrátenom legislatívnom konaní, či sú na to dôvody, alebo nie sú na to dôvody, treba sa tým vážne zaoberať, netreba sa tým vážne zaoberať. Nie, je úplne jasné, ako to skončí, jediná otázka je, ako dlho to bude trvať. A preto váženého kolegu ani nejako veľmi nezaujímalo, ktoré papiere momentálne berie do ruky, lebo evidentne sa nezaoberal hlbokou otázkou, či sú dané podmienky na skrátené legislatívne konanie. Takže myslím si, že naozaj je to esencia vzťahu parlamentu k vláde, čo nepochybne vláde vyhovuje, ale myslím si, že z princípu, z princípu by parlament mal dbať o to, aby dôstojnosť parlamentu, vážení kolegovia, dôstojnosť parlamentu bola zachovaná, pretože to ctí demokratickú kultúru. Návrh na skrátené legislatívne konanie k novele zákona o verejnom obstarávaní prichádza do parlamentu v čase, keď tento parlament schválil v prvom čítaní novelu zákona o verejnom obstarávaní, ktorou sa bude v druhom čítaní zaoberať na marcovej schôdzi parlamentu. Nemôžem akceptovať, nemôžem akceptovať takýto spôsob legislatívneho procesu a nemôžem akceptovať dôvody, ktoré vláda predložila, pretože rokovací poriadok Národnej rady jasne hovorí o dôvodoch, pri ktorých je možné schváliť skrátené legislatívne konanie. To je ohrozenie ľudských práv, áno, sú to aj hroziaca vážna hospodárska ujma alebo škoda. Ja rozumiem tomu, že potrebujeme vyčerpať eurofondy, ale zároveň boli časy, keď tento parlament ctil, že keď vláda si nespraví riadne svoju robotu, tak to nie je dôvod na skrátené legislatívne konanie. Pretože problém s čerpaním eurofondov nespadol včera. A ja sa musím pýtať, čo robila vláda 10 mesiacov, keď predvčerom zistila, že má problém s čerpaním eurofondov? To znamená, že dnes sme tu preto, pretože vláda si 10 mesiacov nerobila riadne svoju robotu! Keby si ju robila, tak dnes tu nemáme skrátené legislatívne konanie k novele zákona o verejnom obstarávaní. Bojím sa skrátených legislatívnych konaní pri tak komplikovaných návrhoch zákonov, ako je zákon o verejnom obstarávaní. Bojím sa skrátených legislatívnych konaní, ktoré budú mať za následok, že z večera do rána budeme študovať právny predpis, ktorý bude mať za následok to, že potom o 2 týždne budeme megapozmeňovacím návrhom meniť novelu zákona o verejnom obstarávaní, ktorú sme už prerokovali v prvom čítaní, popritom zistíme, aké chyby sme narobili, a potom o 3 mesiace príde minister Kaliňák a donesie opravnú novelu zákona o verejnom obstarávaní. Výsledok toho celého bude, že dnes v zložitých podmienkach pracujúci Úrad pre verejné obstarávanie v priebehu tohto roka, v priebehu pár mesiacov sa bude musieť naučiť pracovať v troch právnych režimoch, lebo bude mať konania, ktoré prebiehajú podľa tohto stavu, potom budú mať konania, ktoré budú prebiehať podľa stavu po prvej novele, potom bude mať konania, ktoré budú prebiehať podľa stavu po druhej novele. Ja sa teším, že pán minister má záujem posilniť kapacity ÚVO, ale toto ÚVO tento rok nemá šancu zvládnuť, lebo posilnenie kapacít a vybudovanie kapacít ÚVO, to je robota na dlhší čas a naozaj dosiahnuť kvalifikované ÚVO pri takomto právnom chaose považujem skoro za nemožné a nie je to fér. Druhú poznámku alebo druhé riziko, ktoré vidím, je, že sa nám podarí schváliť niečo, čím chceme urýchliť verejné obstarávanie najmä kvôli čerpaniu eurofondov, a ja nie som si istá, pretože, samozrejme, od včera drnčia telefóny rôznych právnikov, ktorí sa venujú problematike verejného obstarávania a veľmi opatrne sa vyjadrujú predovšetkým k otázke, či tak, jak sú tie pravidlá navrhnuté, náhodou nepredstavujú to riziko, že nebudeme spĺňať kritéria, ktoré požaduje Európska únia, pokiaľ ide o revízne postupy. Aby sme vedeli, o čom hovoríme, v skratke poviem, to riziko je, aby sme potom raz peniaze vracať do Únie nemuseli. Dnes ich chceme rýchlo vyčerpať, ale aby náhodou z toho nehrozilo, že raz ich budeme vracať. Výsledkom celého procesu je, že ja sa nevyhnutne musím pýtať, čo sa má stať medzi 18. februárom a 1. aprílom, čo nemôže počkať do 1. apríla? A áno, tá otázka je kladená s nedôverou, pretože nedôverujem tejto vláde, pretože mám zlú skúsenosť. Mám zlú skúsenosť a nemám, nemám preto dôveru. Prečo hovorím o 1. apríli? Keď horí, tak my tomu rozumieme. Keď máme v riadnom legislatívnom procese novelu zákona o verejnom obstarávaní, vieme sa dohodnúť, že má byť účinná skôr. Vieme sa dohodnúť na tom, že niektoré jej ustanovenia majú byť účinné skôr. A vieme sa dohodnúť na tom a pri dodržaní legislatívneho procesu môže byť riadna novela zákona o verejnom obstarávaní alebo jej časti účinná 1. apríla. 1. apríla zjavne nestačí! Takže bojujeme o čas medzi 18. februárom a 1. aprílom a pýtam sa, čo sa udeje medzi 18. februárom a 1. aprílom? To je pre mňa kľúčová otázka, ale vzhľadom na to, že nepovažuje za splnenie podmienok rokovacieho poriadku fakt, že vláda si riadne nerobí svoju robotu a potom sa to snaží dobehnúť skráteným legislatívnym konaním, tak za klub SDKÚ – DS si dovolím oznámiť, že nepodporíme skrátené legislatívne konanie k tomuto návrhu zákona. Ďakujem pekne.